KIRJALLINEN KYSYMYS E-0321/01 esittäjä(t): Roberta Angelilli (UEN) komissiolle. Ympäristövaikutusten arvioinnin laiminlyöminen Antignanon kalliorannoilla.



Virallinen lehti nro 318 E , 13/11/2001 s. 0032 - 0033



KIRJALLINEN KYSYMYS E-0321/01 esittäjä(t): Roberta Angelilli (UEN) komissiolle (13. helmikuuta 2001) Aihe: Ympäristövaikutusten arvioinnin laiminlyöminen Antignanon kalliorannoilla Livornon maakunnan rannikolle, lähelle Antignanon jylhiä kalliorantoja aiotaan rakentaa kylpylä. Hankkeelle ei ole anottu rakennuslupaa, ainoastaan rakennustyön aloittamisesta ilmoitettiin. Minkäänlaista hankkeen ympäristövaikutusten arviointia ei ole tehty. Ottaen huomioon, että maiseman turmelemista voidaan pitää erittäin ajattelemattomana tekona ja että hanketta on rahoitettu mahdollisesti Euroopan unionin varoin, voiko komissio 1. tarkistaa ne seikat, jotka mahdollistivat kyseisen kylpylän rakentamisen? 2. antaa hallussaan olevia tietoja kyseisen hankkeen mahdollisista rahoittajista? 3. ilmaista näkemyksensä kyseisestä hankkeesta? Margot Wallströmin komission puolesta antama vastaus (26. huhtikuuta 2001) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY(1) säädetään, että ympäristövaikutusten arviointi on tehtävä hankkeista, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Direktiivin soveltamisalaan kuuluvat hankeluokat luetellaan direktiivin kahdessa liitteessä. Liitteessä I lueteltuihin luokkiin kuuluvien hankkeiden ympäristövaikutukset on arvioitava. Direktiivin 4 artiklan 2 kohdan mukaisesti liitteessä II mainittuihin luokkiin kuuluvat hankkeet on arvioitava, jos jäsenvaltiot toteavat niiden laadun sitä vaativan. Direktiivi 85/337 ETY muutettiin 3. maaliskuuta 1997 annetulla neuvoston direktiivillä 97/11/EY(2), jonka mukaan jäsenvaltioiden on määriteltävä tapauskohtaisesti jäsenvaltioiden asettamien raja-arvojen tai valintaperusteiden avulla, onko hankkeen ympäristövaikutukset arvioitava. Direktiivin 85/337/ETY säännöksiä sovelletaan kuitenkin alkuperäisessä muodossa sellaisiin hankkeisiin, joita koskevat lupahakemukset on jätetty toimivaltaiselle viranomaiselle ennen 14. maaliskuuta 1999. Kysymyksessä mainitusta hankkeesta - kylpylän rakentamisesta - ei anneta kysymyksessä riittävästi tietoja, jotta komissio voisi arvioida, voidaanko sen katsoa kuuluvan kyseisen direktiivin soveltamisalaan. Parlamentin jäsenen antamien tietojen perusteella näyttäisi siltä, ettei olisi olemassa riittäviä perusteita valitukseen yhteisön oikeuden soveltamatta jättämisestä, joten tässä vaiheessa ei voida päätellä, että kysymyksessä olisi yhteisön lainsäädännön rikkominen. Koska parlamentin jäsen ei anna hankkeesta riittävän yksityiskohtaisia tietoja, kylpylän rahoituksen selvittäminen ei ole mahdollista. Alueellisten viranomaisten toimittamien tietojen mukaan Bagni Fiume -niminen hanke Antignanon rannikolla koskee olemassa olevan kohteen uudistamista. Siihen on myönnetty yhteisrahoitusta tavoitteen 2 mukaisen yhtenäisen ohjelma-asiakirjan perusteella ohjelmakaudeksi 1997-1999. (1) EYVL L 175, 5.7.1985. (2) EYVL L 73, 14.3.1997.